ওয়েব ডেস্ক: আচমকা দেশজুড়ে পাঁচশো এবং হাজার টাকার নোট নিষিদ্ধ করার সিদ্ধান্তে, কেন্দ্রের কড়া সমালোচনায় সরব হলেন মুখ্যমন্ত্রী। টুইটে তাঁর প্রতিক্রিয়া, দেশের মানুষের ওপর আর্থিক বিশৃঙ্খলা ও বিপর্যয় চাপিয়ে দেওয়া হল। বিদেশে ধনীদের জমা রাখা কালো টাকা ফেরানোর প্রতিশ্রুতি রক্ষা করতে পারেননি প্রধানমন্ত্রী। সেই ব্যর্থতা ঢাকতেই এখন এই নাটক। কালো টাকা, দুর্নীতির তীব্র বিরোধীতা করছেন তিনি। টুইটে সেকথা লিখেছেন মুখ্যমন্ত্রী। কিন্তু তাঁর প্রশ্ন, সাধারণ মানুষ ও ছোট ব্যবসায়ীদের অবস্থা কী হবে? আগামিকাল কীভাবে তাঁরা চাল,আটা, ডালের মতো প্রয়োজনীয় জিনিস কিনবেন? প্রশ্ন মুখ্যমন্ত্রীর। টুইটে তিনি এও লেখেন, এটি হৃদয়হীন আঘাত সাধারণ মানুষের ওপর।